SMS Amazone

SMS Amazone oli Saksan keisarikunnan laivaston Gazelle-luokan kevyt risteilijä ensimmäisessä maailmansodassa.
Valmistus.
Alus tilattiin Kielistä Germaniawerftiltä, missä köli laskettiin 1. joulukuuta 1899 nimellä "Kleine Kruizer F". Alus laskettiin vesille 6. lokakuuta 1900 nimellä "SMS Amazone" ja otettiin palvelukseen 15. marraskuuta 1901.
Palvelus.
Koeajojen päätyttyä alus liitettiin 21. joulukuuta laivastoon. Alus lähti 24. huhtikuuta 1902 laivaston mukana purjehdukselle, jonka aikana oli tarkoitus kiertää Britteinsaaret. Siihen törmäsi 24. toukokuuta Land's Endin edustalla hieman etummaisen maston takapuolelle taistelulaiva "SMS Kaiser Wilhelm II", jolloin risteilijä sai pahan vuodon. Alus kuitenkin kykeni palaamaan omin konein Kieliin, jonne se saapui 27. toukokuuta.
Korjausten jälkeen alus palasi laivastoon, mutta se vaurioitui vuoden 1902 sotaharjoituksissa uudelleen kolaroituaan sairaalalaiva "SMS Hansan" kanssa. Vaikka aluksen oli määrä lähteä Venezuelan saartoon, se liitettiin 1. laivueeseen. Alus vieraili joulukuussa laivueen mukana Norjassa.
Alus liitettiin 1. maaliskuuta 1903 vastamuodostettuun laivaston tiedusteluyksikköön, jonka mukana se lähti 7. toukokuuta Atlantille harjoittelemaan. Palatessaan Brestiin ilman luotsia alus ajoi 2. kesäkuuta kartoittamattomalle karille, missä se oli nousuveden alkamiseen. Alus siirrettiin Kieliin telakalle korjattavaksi. Telakalla todettiin aluksen jääneen ilman vaurioita. Alus osallistui 4.-30. heinäkuuta Pohjanmerellä järjestettyyn sotaharjoitukseen, minkä jälkeen se osallistui elo-syyskuussa laivaston vuotuiseen sotaharjoitukseen ja talvipurjehdukseen 23. marraskuuta - 5. joulukuuta.
Alus siirrettiin huhtikuussa 1904 sotaharjoitukseen 1. torpedovenelaivueen lippulaivaksi, mistä se palasi toukokuussa tiedusteluosastoon. Alus osallistui osaston Britannian ja Alankomaiden vierailuihin 23. heinäkuuta - 12. elokuuta. Pian Kieliin paluun jälkeen alus kolaroi Venäjän keisarikunnan laivaston parkin "Annan" kanssa, missä ei kuitenkaan sattunut henkilövahinkoja. Alus osallistui haverin jälkeen laivaston vuotuiseen sotaharjoitukseen, missä se 3. maaliskuuta 1905 kolaroi torpedovene "SMS D6:n" kanssa. Risteilijä hinasi vaurioituneen torpedoveneen Kieliin, missä kumpikin alus siirrettiin telakalle korjattavaksi.
Vapauduttuaan telakalta alus palasi4. huhtikuuta 1. torpedovenelaivueen lippulaivaksi, kunnes se palasi 21. toukokuuta tiedusteluosastoon. Alus osallistui osastossa erilaisiin harjoituksiin ja vierailuihin, kunnes vuotuisen laivastoharjoituksen jälkeen "SMS Berlin" korvasi aluksen. Alus poistettiin palveluksesta 28. syyskuuta 1905 Kielissä ja sijoitettiin reserviin.
"Amazone" poistettiin aktiivipalveluksesta 31. maaliskuuta 1913. Ensimmäisen maailmansodan alkaessa alus palasi laivaston tiedustelijaksi. Se oli kuitenkin auttamattomasti vanhentunut, ja se poistettiin uudelleen aktiivipalveluksesta 1916.
Alus modernisoitiin 1920-luvun alussa koululaivaksi, jolloin sen torpedoputket vaihdettiin kahdeksi 450 millimetrin putkeksi. Alukselle rakennettiin myös uusi keula ja sen pituus kasvoi 356 jalkaan 7 tuumaan. Alus palveli aina vuoteen 1929 ja se poistettiin laivastoluettelosta 31. maaliskuuta 1931. Se jatkoi kuitenkin majoitusproomuna Kielissä toisen maailmansodan yli selviten siitä, kunnes alus romutettiin 1954.